सोनिया गांधी अब काफी बेहतर है : राहुल  
कांग्रेस अध्यक्ष सोनिया गांधी का स्वास्थ्य अब काफी बेहतर है। सोनिया इलाज के सिलसिले में अमेरिका में हैं।
कांग्रेस अध्यक्ष सोनिया गांधी का स्वास्थ्य अब काफी बेहतर है। सोनिया इलाज के सिलसिले में अमेरिका में हैं। उनका चार अगस्त को ऑपरेशन हुआ था। स्वतंत्रता दिवस के मौके पर यहां कांग्रेस मुख्यालय में घ्वजारोहण समारोह के बाद संवाददाताओं द्वारा सोनिया के स्वास्थ्य के बारे में पूछे जाने पर राहुल ने सिर्फ इतना कहा, काफी बेहतर 64 वर्षीया सोनिया गांधी इलाज के सिलसिले में अमेरिका में हैं और अस्पताल में स्वास्थ्य लाभ कर रही हैं। राहुल गांधी अपनी मां के साथ अमेरिका गए थे। वह सोमवार को ही स्वदेश लौटे हैं। सोनिया ने अपनी अनुपस्थिति में पार्टी के मामलों को देखने के लिए चार सदस्यीय समिति का गठन किया था जिसमें रक्षा मंत्री ए के एंटनी, कांग्रेस अध्यक्ष के राजनीतिक सचिव अहमद पटेल और पार्टी महासचिव जर्नादन द्विवेदी के साथ राहुल गांधी भी शामिल हैं।  सोनिया गांधी की अनुपस्थिति में आज पार्टी के वरिष्ठ नेता मोतीलाल वोरा ने यहां कांग्रेस मुख्यालय में राष्ट्र ध्वज फहराया । अकबर रोड स्थित कांग्रेस मुख्यालय में ध्वजारोहण समारोह के दौरान प्रधानमंत्री मनमोहन सिंह, वित्त मंत्री प्रणव मुखर्जी, रक्षा मंत्री ए के एंटनी, गृह मंत्री पी चिदंबरम और स्वास्थ्य मंत्री गुलाम नबी आजाद सहित पार्टी के अनेक प्रमुख नेता एवं केन्द्रीय मंत्री मौजूद थे।